Valke verloor appèl oor BooysenJohan Booysen Regter Anton van Zyl het Woensdag in die hooggeregshof in Durban gesê daar is geen vooruitsig van ŉ suksesvolle appèl teen ŉ vroeëre uitspraak waarin Booysen se skorsing na aanleiding van bewerings van bedrog opgehef is nie. Die Valke se regsverteenwoordiger, William Mokhari, het aangevoer Van Zyl het nie die reg gehad om oor die saak te besluit nie, aangesien dit ŉ arbeidsdispuut was en die nasionale hoof van die Valke, genl.maj. Berning Ntlemeza, binne sy regte opgetree het om Booysen te skors. Booysen se regsverteenwoordiger, Gardner van Niekerk, het egter gesê die hof het wel die reg gehad om die saak aan te hoor, aangesien Booysen se grondwetlike reg om te werk, geskend is. Ntlemeza het Booysen op 14 September geskors, kort nadat hy in 2015 as die nasionale hoof van die Valke aangewys is. Booysen is geskors te midde van bewerings van bedrog van meer as R15 000 – ŉ bewering wat deurlopend deur Booysen ontken is. Van Zyl het Woensdag die Valke se aansoek van die hand gewys en beveel die staat moet die regskostes van die aansoek betaal. Die enigste verdere regsopsie vir die staat is om die saak na die appèlhof te neem. Booysen het na afloop van die saak gesê hy is tevrede met die uitspraak en het verwag dat dit in sy guns sou wees. Ntlemeza het verlede week ŉ nuwe KwaZulu-Natalse hoof vir die Valke aangestel. Op ŉ vraag hieroor het Booysen gesê, “Ek dink nie dit is ŉ probleem vir my nie. Dit is ŉ probleem vir hulle”.